**Η ΛΑΪΚΗ ΣΥΣΠΕΙΡΩΣΗ ΑΠΑΙΤΕΙ ΟΥΣΙΑΣΤΙΚΗ ΑΝΑΚΟΥΦΙΣΗ ΤΩΝ ΑΥΤΟΑΠΑΣΧΟΛΟΥΝΕΝΩΝ ΕΒΕ ΑΠΟ ΤΑ ΔΗΜΟΤΙΚΑ ΤΕΛΗ**

Την ανάγκη της μείωσης των δημοτικών τελών για τη λαϊκή κατοικία, αλλά και τους αυτοαπασχολούμενους και μικρούς ΕΒΕ, η **Λαϊκή Συσπείρωση** τη θέτει σταθερά όλα τα χρόνια, ως ένα μέτρο ανακούφισης από τις επιπτώσεις των αντιλαϊκών πολιτικών, της υπερφορολόγησής τους και της αναδουλειάς.

Ακόμη πιο έντονα, σε συνθήκες πανδημίας, πρότεινε συγκεκριμένα μέτρα ανακούφισης των μικρών επαγγελματιών της πόλης μας, που βιώνουν τεράστιες μειώσεις των τζίρων τους και πολλοί βρίσκονται στα πρόθυρα του κλεισίματος.

Η οικονομική κρίση βρίσκεται σε εξέλιξη, οι επιπτώσεις, και λόγω της πανδημίας εντείνονται, οπότε η Λαϊκή Συσπείρωση επανήλθε με παρέμβασή της στο Δημοτικό Συμβούλιο της 15/12/2020, προκαλώντας συζήτηση του θέματος, εκτός ημερήσιας διάταξης και προτείνοντας μια σειρά μέτρων-ανάσας των **αυτοαπασχολούμενων και μικρών ΕΒΕ** της πόλης μας:

* **Αναστολή για 6 μήνες κάθε είδους μέτρων αναγκαστικής είσπραξης** και για κατασχέσεις, πλειστηριασμούς, δεσμεύσεις λογαριασμών, που βρίσκονται σε εξέλιξη ή έχουν δρομολογηθεί, για χρέη προς το δήμο, να σταματήσουν εδώ και τώρα όλες οι διαδικασίες.
* **Απαλλαγή από την υποχρέωση καταβολής του τέλους κατάληψης κοινοχρήστου χώρου** για όλο το διάστημα που ισχύουν ειδικά περιοριστικά μέτρα στη λειτουργία καταστημάτων. **Παραγραφή των δημοτικών τελών** που έχουν πιστωθεί για το διάστημα εφαρμογής έκτακτων μέτρων .
* **Απαλλαγή από τα δημοτικά τέλη και φόρους (τέλη καθαριότητας και ηλεκτροφωτισμού, τέλος παρεπιδημούντων, τέλος 0,5%** επί των ακαθαρίστων εσόδων των καταστημάτων**, φόρος ηλεκτροδοτούμενων)** μέχρι 30/6/2021.
* **Απαλλαγή από την καταβολή μισθωμάτων** για όσους μικροεπαγγελματίες μισθώνουν δημοτική περιουσία μέχρι 30/6/2021. Διαγραφή των χρεών τους για το 2020 για τους μήνες που ήταν σε ισχύ ειδικά μέτρα περιορισμού της λειτουργίας τους.

**Σε περίπτωση που οι δικαιούχοι της απαλλαγής έχουν εξοφλήσει τα δημοτικά τέλη που τους αναλογούν, αρκεί να προσκομίσουν στο Δήμο τους εξοφλημένους λογαριασμούς της ΔΕΔΗΕ η άλλου παρόχου ηλεκτρικής ενέργειας καθώς και τα τυπικά στοιχεία της δραστηριότητάς τους, ώστε να τους επιστραφούν σχετικά ποσά ως αχρεωστήτως καταβληθέντα.**

Η δίκαιη πρόταση της Λαϊκής Συσπείρωσης, παρόλα τα θετικά στην αρχή δείγματα, εντέλει καταψηφίστηκε από τη Διοίκηση Αμπατζόγλου, μηδέ και του κ. Νικολαράκου εξαιρουμένου, και αντί αυτής εμφανίστηκε ως πρόταση της Διοίκησης η παρακάτω πετσοκομμένη

«*Αναστέλλονται όλα τα αναγκαστικά μέτρα είσπραξης (όπως δέσμευση τραπεζικών λογαριασμών και δέσμευση φορολογικής ενημερότητας) όλων των ληξιπρόθεσμων οφειλών προς το Δήμο Αμαρουσίου έως 31/03/2021 με εξαίρεση τις οφειλές που υπόκεινται σε παραγραφή*.».

Η Λαϊκή Συσπείρωση κατάγγειλε την ανεπάρκεια των πιο πάνω ημίμετρων αλλά έδωσε θετική ψήφο - όπως και οι άλλες παρούσες παρατάξεις της μειοψηφίας – προσβλέποντας ότι στο μεταξύ, πολύ πριν λήξει η «τρίμηνη διορία», θα αναπτυχθεί ένα μαζικό κίνημα διεκδίκησης από τους ίδιους τους άμεσα πληττόμενους, με τη Λαϊκή Συσπείρωση σταθερά στο πλάι τους, που θα «πείσει» τη Δημοτική Αρχή να αποδεχθεί την ολοκληρωμένη πρότασή της.

Μαρούσι – 16.12.2010

Οι Δημοτικοί Σύμβουλοι

Μαρία Καρλατήρα

Ειρήνη Σίμου